title: Sufixo -aire
text: O sufixo -aire indica oficio u qualidat. Se troba tamién en occitán y catalán y tien o mesmo orichen que o sufixo -ador en o sufixo latín -ATORE, por o que a suya presencia en l'aragonés se considera un occitanismo.
  
  Estió cheneral en tot l'aragonés, dica en l'aragonés d'as comunidatz aragonesas. Parolas con este sufixo como pelaire se troban encara en o castellano d'Aragón entre os residuos d'aragonés de l'ueste y surueste d'as provincias de Teruel y Zaragoza.
  
  Indicador d'oficio 
  A presencia de chent d'orichen gascón u occitán entre os gremios u confrairías d'oficio en as ciudatz debió contribuir a la cheneralización d'este sufixo d'oficio en tot o territorio.
  
  Como indicador d'oficio os eixemplos clasicos son pelaire y chesaire. Entre meyo d'indicar oficio u qualidat tendríanos pescataire y cazataire. O primero d'ells se troba fendo part d'o zoonimo garrapescaire.
  
  En catalán valenciano bell autor ha feito notar que dende o sieglo XVII este sufixo se remató aplicando a oficios artesanals que ya no daban guaires ganancias u posibilidatz d'ascenso social u a chent que feba fayenas tradicionals que tampoco no daban guaires ganancias. Tamién a ciertas actividatz (colombaire). Esto podría estar extensible a l'aragonés en casos como quinquilaire y porgadoaire.
  
  Indicador de qualidat 
  Como indicador de qualidat se troba en parolas como charraire, que se documenta en as parlas altoaragonesas actuals y en Calanda (Baixo Aragón), y enredaire, que se documenta en Fiscal.
  
  Referencias 
  
  Aire